Zondo kan ‘gŉ samewerking meer van mý verwag’ – ZumaOudpres. Jacob Zuma. (Foto: ANA) “Ek stel dit dus vooraf dat die kommissie na bewerings van staatskaping geen verdere samewerking van my in enige van sy toekomstige prosesse kan verwag nie. As dié stelling beskou word as ŉ skending van sy wetgewing, moet die reg sy gang gaan.” Só het oudpres. Jacob Zuma Maandag uitgevaar nadat die Konstitusionele Hof verlede week beslis het hy móét voor die kommissie wat staatskaping ondersoek, verskyn. “Ek vrees nie inhegtenisneming nie, ek vrees nie skuldigbevinding nie en ek vrees dit ook nie om opgesluit te word nie.” Zuma sê hy het as jong man teen die apartheidsregering se onderdrukking van swart mense gestry en is tien jaar tronkstraf daarvoor opgelê. “In al die jare van struggle het ek nie een keer gedink daar sal ŉ tyd wees dat ŉ demokratiese regering in Suid-Afrika, gegrond op grondwetlike waardes, nes die apartheidsregering sal optree nie deur ŉ wetlike proses te skep wat ontwerp is om spesifieke mense te teiken. “Om dit te sien veroorsaak soveel meer pyn as jy besef dit is nou ŉ swart vryheidsregering wat op hierdie manier teen een van sy eie optree.” Zuma voer aan hy is die teiken van propaganda, verguising en valse bewerings – en dit alles weens sy standpunt oor transformasie in Suid-Afrika en die ekonomie. Hy voer aan die besluit van die land se hoogste hof om hom te dwing om voor die Zondo-kommissie van ondersoek te verskyn, is ŉ nabootsing van die kommissie se houding deurdat hy nou ook ŉ “spesiale en ander stel omstandighede geskep het wat spesifiek teenoor Zuma moet optree” deur die oudpresident se konstitusionele regte “op te skort en my heeltemal weerloos teen die kommissie te laat”. Zuma voer aan die besluit roep herinneringe van die apartheidsregering op, wat spesifiek nuwe wetgewing ingespan het om teen die destydse PAC-leier Robert Sobukwe te gebruik. “Die ooreenkoms is net te soortgelyk om te verontagsaam, gegewe dat Sobukwe spesifiek geteiken is vir sy ideologiese standpunt oor bevryding.” Zuma sê hy het ná die “buitengewone en ongekende uitspraak” van die Konstitusionele Hof ŉ “oorweldigende aantal” boodskappe van steun van ANC-lede en ander lede van die publiek gekry. Die oudpresident voer aan die besluit het wesenlik beteken dat hy, as private burger, nie meer kan verwag dat sy basiese grondwetlike regte beskerm word nie. “Weens die golf boodskappe het ek besluit om in die openbaar my solidariteit te kenne te gee oor die gevoel en kommer wat geopper is oor ŉ duidelik verpolitiseerde gedeelte van die regbank wat ŉ dreigende grondwetlike krisis in die land inlui,” sê Zuma. Zuma hou vol hy word anders behandel as die ander getuies wat tot dusver voor die kommissie onder leiding van adjunkhoofregter Raymond Zondo getuig het. “Die voorsitter van die kommissie het ongevraagd spesiale mediakonferensies gehou om spesifieke aankondigings oor Zuma te maak. Dit het nog nooit met enige ander getuie gebeur nie. “Onlangs het die kommissie na die Konstitusionele Hof gehardloop om my te dwing om die kommissieverrigtinge by te woon en antwoorde by die kommissie te verskaf. Dit ondermyn ŉ menigte van my grondwetlike regte, waaronder die reg op die vermoede van onskuld.” Zuma voer aan hy het nog nooit gesê hy wil nie voor die kommissie verskyn nie – hy het bloot gesê hy kan nie voor Zondo verskyn nie omdat hy glo die kommissievoorsitter is bevooroordeeld teenoor hom en dat die twee ŉ “persoonlike geskiedenis” het. Zuma het Zondo vroeër gevra om hom aan die saak te onttrek, ŉ aansoek wat die adjunkhoofregter van die hand gewys het. Zuma laat dié besluit nou hersien. “Dit is duidelik dat die land se wette verpolitiseer word – selfs in die land se hoogste hof.” Die oudpresident beweer boonop Zondo onderdruk en ignoreer bewerings teen die regbank en die regstelsel. Zuma sê die woede teen hom ken geen perke nie en almal na aan hom, ook sy kinders, word geteiken en getreiter. Hulle bankrekeninge is onder meer bevries. “Die regering en regstelsel hou hom blind vir dié en talle ander ongeregtighede bloot omdat dit Zuma teiken. Enigiemand wat die naam Zuma dra, geniet geen wetlike regte of beskerming in hierdie land nie; die groot agenda oor spesiale en ander wetgewing wat net vir Zuma geld, kan al hoe meer gesien word. “Onder die omstandighede het ek geen ander keuse as om op te staan teen ongeregtigheid nie, nes ek teen die apartheidsregering gedoen het. Ek is weereens bereid om tronk toe te gaan om die grondwetlike regte waarvoor ek self baklei het, te verdedig en enige vonnis uit te dien wat hierdie demokraties verkose regering as gepas beskou as deel van die spesiale en verskillende wette vir die Zuma-agenda,” sê Zuma.